TØYEN, OSLO (TV 2): Gutten fra Syria er glad for å være i trygghet og har lyst til å bli lege.

Søndag ble TV 2 imponerte vitner da 14 år gamle Yaman Kafarnawi viste frem sine norskkunnskaper etter bare 20 dager i landet. Og ikke nok med det – det var først på fredag denne uken at han startet norskopplæringen.

Flyktet fra Aleppo

Han har allerede lært mange norske ord, og er nå i gang med skrivetrening.

14-åringen forteller at han brukte 15 dager på reisen til Norge – fra hjembyen i Syria, krigsherjede Aleppo.

– Jeg dro gjennom Tyrkia, Hellas, Makedonia, Serbia, Ungarn, Østerrike, Tyskland og så Norge. Nå har jeg vært i 20 dager i Norge.

Faren til Yaman har vært i Norge i tre måneder, og bor i Larvik. Der bor også en eldre bror.



– Norsk er lett

Yaman er på Tøyen sammen med moren og lillesøster på tolv og lillebror på fire år. Snart går ferden videre sørover for å bli gjenforent med resten av familien i Larvik.



– Jeg synes norsk er lett. Men det er noen nye bokstaver: Æ – Ø – Å!

Yaman og lillebroren Gaith på fire år skal snart reise til Larvik for å møte faren.

Han tror han trenger tre måneder på å lære seg norsk. Drømmen er å bli lege.

Det er frivillige utenfor PU på Tøyen som har lært ham norsk. De holder små klasser for lærevillige flyktninger denne søndagen.

Se Yaman synge nasjonalsangen i videoen øverst i saken!

Tok selv initativ

Mohsan Raja jobber som frivillig i gruppen «Nattevaktene på Tøyen». Raja forteller TV 2 at det var Yaman selv som tok initiativ til språkopplæringen.

– Jeg er veldig imponert. Gutten er jo ekstremt lærevillig. Det er kult at han satte oss i gang med å lære andre barn også. Det skal vi fortsette med. Nå har vi startet en klasse på dagtid. Yaman er den beste eleven i klassen, sier han.

Raja sier at det er viktig at flyktningene som kommer blir tatt godt i mot og føler seg velkommen.

– De ønsker å lære seg norsk. Mange kommer bort og spør om ord.

Fahad Abby er den som har lært Yaman norsk. Han tror 14-åringen kommer til å snakke språket flytende i løpet av kort tid.

– Han mener at han greier det på tre måneder, men jeg tror det tar maks én og en halv måned. Yaman er noe for seg selv. Jeg har tro på den gutten der, sier Abby.